དེ་རྗེས་ལོ་ཆེན་བྱང་ཆུབ་རྩེ་མོའི་དྲུང་དུ་གསང་བ་འདུས་པ་མི་བསྐྱོད་པའི་དབང་ཞུས་ཏེ་གསང་མཚན་མི་བསྐྱོད་རྡོ་རྗེར་བཏགས།ལོ་ཆེན་སྐྱབས་མཆོག་དཔལ་བཟང་པོའི་དྲུང་དུ་རྒྱུད་ཀྱི་བཤད་པ།བསོད་ནམས་རྒྱལ་མཚན་པའི་དྲུང་དུ་དཔལ་གསང་བ་འདུས་པའི་འགྲེལ་པ་སྒྲོན་གསལ་ཆ་ལག་དང་བཅས་པ་ཞིབ་པར་གསན་ཅིང༌།ཀྱཻ་རྡོ་རྗེའི་མན་ངག་ལམ་འབྲས་བུ་དང་བཅས་པ་སོགས་སྔགས་ཀྱི་ཟབ་ཆོས་མང་དུ་གསན།ས་བཟང་པཎ་ཆེན་གྱི་དྲུང་དུ་བདེ་མཆོག་གི་དབང༌།ལོ་ཆེན་སྐྱབས་མཆོག་པ་ལ་རྡོ་རྗེ་ཕྲེང་བ།འཇམ་རྡོར།འཇིག་རྟེན་དབང་ཕྱུག།ས་སྐྱ་པའི་རྡོ་རྗེ་གཞོན་ནུ།རིམ་ལྔ་མདོར་བྱས།སྤྱོད་བསྡུས་སྒྲོན་མ་སོགས་གསན་ཅིང༌།ས་སྐྱ་པ་དང་བུ་སྟོན་རིན་པོ་ཆེ་ལ་སོགས་པའི་ཡིག་ཆ་རྣམས་ལའང་གཟིགས་ཏེ།རྩ་རྒྱུད་ལ་ཊཱིཀྐ།མངོན་རྟོགས།བདག་འཇུག་མཆོད་ཕྲེང༌།རིམ་ལྔའི་བསྡུས་དོན་སོགས་མཛད་ཅིང༌།གཞན་ཡང་རྒྱུད་བླ་མ།བཤེས་སྤྲིང༌།ལུང་ཀུན་ལས་བཏུས་པ་རྣམས་ལ་ཊཱིཀྐའང་མཛད།